Svensk politi har anholdt to nye mænd i sagen om eksplosionen ved Skattestyrelsen.

- Yderligere to personer blev i går anholdt i Sverige i forbindelse med eksplosionen ved Skattestyrelsen den 6. august, udtaler fra Københavns Politi.

Mændene er 22 og 27 år, og senest lørdag klokken 12 skal den svenske anklagemyndighed afgøre, om de skal begæres varetægtsfængslet, oplyser den svenske anklagemyndighed.

Anholdelserne skete i tæt samarbejde med svensk politi, oplyser Københavns Politi.

- Vi tager angrebet på Skattestyrelsen meget alvorligt og fortsætter vores omfattende efterforskningen af sagen. Vi har et rigtig godt samarbejde med svensk politi og er fortrøstningsfulde i forhold til at få gerningsmændene stillet til regnskab, udtaler leder af personfarlig kriminalitet Brian Belling.

De to mænd er sigtet for at stå bag eksplosionen ved Skattestyrelsen 6. august.

Ifølge Sydsvenskan mistænkes de begge for at udsætte andre for grov fare i det offentlige rum.

- Jeg kan ikke udtale mig, siger advokat Lars Kruse, der er forsvarer for en af mændene, til den svenske avis.

Det er uvist, hvordan de to mænd forholder sig til sigtelsen.

Fire mistænkte

Dermed er i alt fire personer sigtet i sagen. Tre er i myndighedernes varetægt, mens en fjerde er på fri fod. Han har været internationalt efterlyst siden i sidste uge.

Ved et retsmøde i Malmø i fredags besluttede en dommer, at en 22-årig mand skal udleveres til Danmark. Det er dog uvist, om manden appellerer den beslutning.

Det var om aftenen tirsdag den 6. august, at der skete en eksplosion ved Skattestyrelsen på Nordhavn i København.

Der var tale om en kraftig eksplosion, der gav store skader på Skattestyrelsens facade. En person kom lettere til skade.

Sprængstoffet lå blot 60 centimeter fra indgangspartiet.